東湖遊山
作者：史浩
朝代：宋

paragraphs: 四明山水天下異，東湖景物尤佳致。
古來奇處蕪沒多，極目空餘老蒼翠。
最稱險奧唯福泉，崒嵂萬仞摩青天。
屹起精藍名壽聖，松風颯颯泉涓涓。
一徑崎嶇通下水，風物人情更淳美。
兩椽茅屋何蕭然，是即吾廬靠山起。
吾嘗終日倚闌干，眼界峨峨碧玉攢。
有時出戶一乘興，枯筇蠟屐隨清湍。
攀蘿直上上水去，烟霞迤邐僧家路。
龍藏虎蟄天地寬，陟岵欷歔空墮淚。
次經象坎白雲庵，陰崖斷谷常青嵐。
中有村墟號韓嶺，漁歌樵斧聲相參。
陶公霞嶼崢嶸出，秀傑緜延數非一。
鼈山孤立水中央，規圓不頼人鑱刻。
地雄山壯泉源豪，七十二溪俱怒濤。
截山突屼起六堰，百尺花蹊金石牢。
鳴桹擲釣漁艇短，數百成羣來往欵。
綠蓑青笠苦忘歸，細雨斜風渾不管。
棲真蘭若唯南隅，聞是徐王舊隠居。
蓮塘十里香風濶，鳧鷖鸂鶒時沉洳。
一帆迅抵青山寺，丈室雲堂高贔屓。
森森松菊蔽村祠，細讀刓碑知故事。
云是皇朝李使君，濬濁澄清利後人。
迄今旱歲頼實利，血食往往長秋春。
破霧穿雲梯磴滑，石脅山腰徧金剎。
濯足清流舒嘯長，篔簹十畝清風戛。
紫衣道士氏曰朱，高論山前結草廬。
客至石壇無俗物，橫琴數曲酒一壺。
對岸二靈只一葦，依約誰家葬龍耳。
夜深踈雨洗遥空，一朵濃雲罩山觜。
金襴禪老今大顛，壞衲蒲團日坐禪。
我行不問西來意，消息還將方寸傳。
烏石山頭滕奧口，泓澄萬丈輝星斗。
過客誰知此地靈，只聞靜夜生龍吼。
鑑湖蕪沒多田疇，臨平車馬尤喧啾。
紛紛未識茲萬頃，神仙窟宅合在東南北西陬。
周游幾千里，此興猶未已。
歸來摸寫筆不停，大匠從其誚狂斐。